เร่งติดตามงบประมาณจ้างครู อัตราจ้างของ สพฐ. ยืนยันครูไม่ต้องเป็นกังวล
นางสาวตรีนุช เทียนทอง รัฐมนตรีว่าการกระทรวงศึกษาธิการ (ศธ.)  เปิดเผยว่า  กรณีครูอัตราจ้าง สังกัดสำนักงานคณะกรรมการการศึกษาขั้นพื้นฐาน (สพฐ.) ที่ถูกจ้างตามแผนปฏิบัติการไทยเข้มแข็ง ปี 2553-2555 ซึ่งมีการจ้างนักศึกษาที่จบการศึกษาแล้วมาเป็นครูอัตราจ้างสัญญา 3 ปี แต่เมื่อครบกำหนด 3 ปีแล้ว สพฐ.ได้ใช้งบของ สพฐ.จ้างต่อจนถึงเวลานี้มีจำนวนครูอัตราจ้างกว่า 67,000 คน ซึ่งก่อนหน้านี้มีกระแสข่าวว่า สพฐ.ไม่มีงบจ้างแล้ว ทำให้เดือนมีนาคมนี้ครูอัตราจ้างกลุ่มนี้อาจไม่ได้รับเงินเดือนนั้น ศธ.ได้ขอใช้งบกลาง 3,200 ล้านบาท เพื่อมาจ่ายเป็นเงินเดือนครูอัตราจ้างกลุ่มนี้ โดยขณะนี้เรื่องไปถึงสำนักงบประมาณแล้ว ซึ่งกำลังเร่งติดตามอยู่ คิดว่าไม่น่ามีปัญหา ขอให้ครูไม่ต้องเป็นกังวล เพราะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้ความสำคัญกับครูและเป็นห่วงครูมาก